Diari Oficial de la Generalitat Valenciana


Sumari del DOGV 7984, del 21-02-2017 (2017/1321)

RESOLUCIÓ de 30 de desembre de 2016, de la Direcció General del Servei Valencià d'Ocupació i Formació, per la qual s'aprova la convocatòria per a la concessió de subvencions per a la realització d'accions formatives destinades prioritàriament a persones desocupades i a la formació amb compromís de contractació amb càrrec a l'exercici pressupostari 2017, en aplicació de l'Ordre 4/2016, de 26 de maig, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores d'aquestes
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7984

Data del DOGV
:   21-02-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/1321


Data del document
:   30-12-2016

Organisme emissor
:   Servei Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 30 de desembre de 2016, de la Direcció General del Servei Valencià d'Ocupació i Formació, per la qual s'aprova la convocatòria per a la concessió de subvencions per a la realització d'accions formatives destinades prioritàriament a persones desocupades i a la formació amb compromís de contractació amb càrrec a l'exercici pressupostari 2017, en aplicació de l'Ordre 4/2016, de 26 de maig, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores d'aquestes [2017/1321]  
Amb l'objecte de concretar o desenvolupar en l'àmbit competencial de la Comunitat Valenciana el que estableix la normativa estatal d'aplicació general, en data 2 de juny de 2016 es va publicar l'Ordre 4/2016, de 26 de maig, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores i es determina el programa de formació professional per a l'ocupació per a la realització d'accions formatives destinades prioritàriament a persones desocupades i a la formació amb compromís de contractació.  
  
Atés que en el projecte de Llei de pressupostos de la Generalitat per a l'exercici 2017, dins del programa 322.52, Formació i Qualificació Professional, s'especifica la línia de subvenció S0218000, dirigida a subvencionar la formació professional per a l'ocupació, es considera oportuna la tramitació anticipada d'una resolució de convocatòria d'ajudes destinades a aquest programa per a l'exercici 2017, segons el que estableix l'article 167 de la Llei 1/2015, de 6 de febrer, de la Generalitat, d'hisenda pública, del Sector Públic Instrumental i de Subvencions, que estableix que pot arribar-se al moment procedimental immediatament anterior al de la resolució de la concessió, i que ha de consignar-se en tots els tràmits que aquest atorgament està condicionat a l'existència, en els pressuposts de l'exercici econòmic següent, de crèdit adequat i suficient per a fer-ho.  
Per raó del que s'ha exposat, és procedent dictar una resolució d'aprovació de la convocatòria de subvencions per a la realització d'accions formatives destinades prioritàriament a persones desocupades amb càrrec a l'exercici pressupostari 2017. Cal afegir-hi que el Consell Valencià de Formació Professional expressa la seua conformitat. I així, resolc:  
  
Primer. Aprovació de la convocatòria i indicació de les bases reguladores de les subvencions  
Es convoquen per a l'exercici 2017 subvencions per a la realització d'accions formatives destinades prioritàriament a persones desocupades i la formació amb compromís de contractació, regulades en l'Ordre 4/2016, de 26 de maig, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores de les subvencions, disposició publicada en el DOGV núm. 7796, de 2 de juny de 2016.  
Les bases es van dictar amb l'objecte de concretar o desenvolupar en l'àmbit competencial de la Comunitat Valenciana el que estableix la normativa estatal d'aplicació general.  
  
Segon. Finançament i import de la convocatòria  
La concessió de les subvencions queda condicionada a l'existència de crèdit adequat i suficient en el moment de la resolució de concessió, en el pressupost del Servei Valencià d'Ocupació i Formació (d'ara en avant, SERVEF) per a l'exercici 2017, per la qual cosa la quantia total màxima que figura en el paràgraf següent té caràcter estimatiu, a l'efecte del que estableix l'article 56 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions (d'ara en avant, RLGS i LGS, respectivament).  
Es destina per a atendre les subvencions per a la realització de les accions formatives adreçades prioritàriament a persones desocupades un import global màxim de 78.956.164 ?, amb càrrec a la línia de subvenció S0218000 del capítol IV del subprograma 322.52 del pressupost del SERVEF per a l'exercici 2017, amb el desglossament que figura a continuació, amb caràcter estimatiu:  
1. Per a la modalitat formació per a la inserció, s'assigna una import màxim de 25.067.483 ?, amb la distribució territorial estimativa següent:  
Alacant 65.078.415,00 -  
Castelló 8.673.851,00 -  
València 56.797.508,00 -  
  
2. Per a la modalitat de formació modular transversal s'assigna un import màxim de 1.969.516 ?, amb la distribució territorial estimativa següent:  
Alacant 641.520 -  
Castelló 436.185 -  
València 891.811 -  
  
3. Per a la modalitat col·lectius s'assigna un import màxim de 3.731.707 ?, que es distribuirà provincialment en funció de la desocupació registrada.  
4. Per a la modalitat formació a mida de les empreses s'assigna un import màxim de 1.478.209 ?.  
5. Per a les ajudes a l'alumnat s'assigna un import màxim de 3.784.437 ?.  
Atés que les ajudes regulades en aquesta resolució estan finançades amb fons la distribució dels quals es realitza a través d'una conferència sectorial, la concessió d'aquestes està condicionada que per part de l'òrgan competent de l'Administració de l'Estat s'hagen realitzat les actuacions o s'hagen dictat els actes administratius que permeten assegurar l'efectivitat de la transferència de fons afectats.  
En el cas que en l'exercici 2017 hi haja crèdit superior a la quantia establerta en aquest apartat, la seua aplicació a la concessió de subvencions no requerirà una nova convocatòria. L'òrgan concedent haurà de publicar la dotació i la distribució definitiva, amb caràcter previ a la resolució de concessió en els mateixos mitjans que la convocatòria, sense que aquesta publicitat implique l'obertura de termini per a presentar noves sol·licituds ni l'inici de nou còmput de termini per a resoldre.  
  
  
Tercer. Objecte i condicions de la concessió de la subvenció  
1. Aquesta resolució té per objecte convocar per a l'exercici 2017 subvencions destinades a la realització a la Comunitat Valenciana d'accions formatives adreçades prioritàriament a persones en situació de desocupació, que els proporcionen la qualificació professional per a exercir una ocupació adequada a les necessitats del mercat de treball i estimular la seua inserció laboral.  
2. Tenen la consideració d'accions formatives de caràcter prioritari les adreçades a tractar d'anticipar la formació al nou model productiu apostant pels sectors més innovadors. Així mateix, es consideraran accions formatives vinculades a les àrees prioritàries aquelles els continguts de les quals es corresponguen amb internacionalització de l'empresa, emprenedoria, innovació i desenvolupament tecnològic dels processos productius.  
3. En la modalitat de formació per a la inserció seran les que figuren identificades com a prioritàries en l'annex II. En la modalitat formació modular transversal seran prioritàries totes les accions enumerades en l'annex III.  
4. A l'efecte d'aquesta resolució, es considera inserció laboral la contractació de l'alumnat per un ocupador diferent del beneficiari, l'alta aquest en el règim especial de personal treballador autònom o la incorporació com a persona associada a entitats d'economia social.  
5. Aquestes ajudes són incompatibles amb altres subvencions, ajudes, ingressos o recursos per a la mateixa finalitat procedents de qualssevol administracions o ens públics o privats, nacionals, de la Unió Europea o d'organismes internacionals.  
  
Quart. Modalitats de programació  
S'estableixen les modalitats de programació següents:  
1. Modalitat formació per a la inserció: l'executaran les entitats inscrites o acreditades i s'ha de correspondre amb les especialitats que es recullen en l'annex II.  
2. Modalitat formació modular transversal: l'han d'executar, així mateix, les entitats inscrites oacreditades i s'ha de correspondre amb les especialitats recollides en l'annex III.  
3. Modalitat col·lectius: amb inscripció o acreditació prèvies, l'han d'executar les entitats locals i entitats sense ànim de lucre que tinguen explícitament entre els seus principals fins estatutaris el suport a persones en situació o risc d'exclusió social o amb discapacitat, entitats que han d'impartir una formació adaptada a les necessitats del col·lectiu corresponent entre els certificats de professionalitat i especialitats incloses en el Fitxer d'Especialitats Formatives del Servei Públic d'Ocupació Estatal (d'ara en avant, SEPE).  
Pot participar en aquesta modalitat exclusivament l'alumnat en què es done alguna de les situacions següents:  
a) Persones en situació o risc d'exclusió social acreditada pels serveis socials de les administracions públiques. Entre aquestes, s'han de prioritzar les persones menors de 18 anys tutelades per la Generalitat i les persones majors de 18 anys que hagen estat tutelades fins a haver-los complit.  
b) Persones amb paràlisi cerebral, malaltia mental o discapacitat intel·lectual amb un grau de discapacitat igual o superior al 33 %, i persones amb discapacitat física o sensorial amb un grau de discapacitat igual o superior al 65 %. En tot cas aquestes circumstàncies han de consignar-se en la demanda d'ocupació corresponent.  
4. Amb la finalitat de facilitar l'accés a la formació, per a completar el certificat de professionalitat a aquelles persones que tinguen superats un mòdul o més o unitats formatives d'aquest, en la modalitat formació per a la inserció, els centres o entitats de formació interessats i acreditats poden sol·licitar, dins de les especialitats especificades en l'annex II, vinculades a l'obtenció de certificats de professionalitat, la impartició d'un o més mòduls o unitats formatives d'aquests, sempre que amb això es permeta que el 100 % de les persones participants en les esmentades accions formatives completen el certificat de professionalitat corresponent, del qual han de tindre superats, així mateix, un mòdul o més o bé unitats formatives. En la modalitat de col·lectius, quan es tracte de formació certificable, també s'aplicarà aquesta possibilitat.  
  
En cap cas es concediran ajudes per a la impartició de mòduls o unitats formatives aïllades que no permeten a la totalitat dels participants completar un certificat de professionalitat, sense perjudici del que estableix aquesta resolució per a la modalitat formació modular transversal i el col·lectiu de persones amb discapacitat intel·lectual.  
5. Modalitat formació a mida de les empreses: l'han d'executar aquelles empreses o associacions empresarials inscrites o acreditades que assumisquen un compromís de contractació de com a mínim el 60 % de l'alumnat desocupat que haja superat amb èxit els mòduls programats de l'especialitat principal del curs. Mitjançant aquesta modalitat també es programaran les especialitats formatives amb compromís de contractació (CCC), que es donaran d'alta en el fitxer d'especialitats formatives del SEPE d'acord amb el programa formatiu presentat per l'entitat.  
La contractació haurà d'efectuar-la l'empresa beneficiària, o bé el grup d'empreses a què aquesta pertanga, en el cas de les associacions empresarials; podran efectuar-la així mateix les empreses que la integren, pertinença que s'acreditarà mitjançant certificació del/de la seu/a secretari/ària.  
S'entendrà complit aquest compromís de contractació si en el termini i amb els modes de justificació s'acredita la contractació laboral de l'alumnat per un període de com a mínim 6 mesos a jornada completa o període equivalent en cas de contractació a temps parcial.  
Les entitats, inclusivament les societats civils i a les comunitats de béns, hauran de disposar de la inscripció o acreditació en la corresponent especialitat formativa abans que finalitze el termini de presentació de sol·licituds. No es requerirà aquesta condició per a les especialitats complementàries quan la seua normativa reguladora no ho exigisca expressament. En el cas de la modalitat formació a mida de les empreses aquest requisit haurà de complir-se abans de formular la proposta de resolució.  
Les accions formatives hauran d'estar incloses en el Fitxer d'Especialitats Formatives del SEPE vigents a partir de l'1 de gener de 2017.  
  
Les entitats podran assumir un compromís d'inserció amb caràcter voluntari que es valorarà d'acord amb el que s'estableix en l'annex I de la present resolució.  
S'entendrà complit aquest compromís si en el termini i amb els modes de justificació establerts en l'ordre per la qual s'aproven les bases reguladores, s'acredita la inserció laboral de l'alumnat desocupat que haja superat amb èxit els mòduls propis de l'especialitat principal del curs a què haja assistit, per un període de com a mínim 3 mesos a jornada completa o un període equivalent en cas de contractació a temps parcial.  
  
Cinqué. Lloc i termini de presentació de sol·licituds  
1. Les sol·licituds es presentaran en imprés normalitzat, juntament amb la documentació específica segons el tipus de modalitat, en les direccions territorials competents en matèria de formació per a l'ocupació, sense perjudici de poder presentar-les en els altres llocs determinats en la normativa vigent en matèria de Procediment Administratiu Comú de les Administracions Públiques.  
2. Així mateix podrà realitzar-se la presentació telemàtica de les sol·licituds i per a això s'accedirà a la Seu Electrònica de la Generalitat (https://sede.gva.es), des d'on es podrà accedir al tràmit de presentació de sol·licituds d'ajudes del SERVEF, o de la web del Servef (www.servef.es) a través de l'enllaç «sol·licitud telemàtica». Per a això, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persones físiques), ambdós admesos per la seu electrònica de la Generalitat (https://sede.gva.es). En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de Representacions de caràcter voluntari davant de la Generalitat per a la realització de tràmits per via telemàtica.  
3. Cada sol·licitud inclourà per ordre de prioritat totes les accions formatives que l'entitat pretenga desenvolupar en el seu àmbit provincial, amb indicació de la modalitat de programació triada, entenent que es realitza per la totalitat de les hores del certificat de professionalitat, de l'especialitat corresponent o del/s mòdul/s sol·licitat/s.  
4 Les sol·licituds se subjectaran als límits següents:  
- Amb caràcter general, no es podrà sol·licitar més de quatre accions per aula de teoria acreditada o inscrita independentment de les especialitats que tinga acreditades o inscrites en aquesta. Limitació que no serà aplicable al supòsit establit en l'apartat quart 4) d'aquesta resolució ni a les accions formatives la duració de les quals siga inferior o igual a 90 hores.  
- En les modalitats formació per a la inserció i formació modular transversal, es podran sol·licitar accions programades de les comarques limítrofes quan no estiguen programades en la seua comarca, que es resoldran en la fase limítrofa comarcal.  
Quan una sol·licitud excedisca els límits assenyalats, es valoraran les accions formatives segons l'ordre de prioritat, fins on es complisquen aquests límits, i es denegaran les posteriors.  
5. El termini de presentació de sol·licituds serà amb caràcter general de 15 dies hàbils a comptar des de l'endemà de la publicació d'aquesta resolució en el DOGV.  
Per a la modalitat formació a mida de les empreses, el termini finalitzarà l'últim dia hàbil anterior a l'1 de novembre de 2017.  
  
Sisé. Documentació i informació que s'ha d'aportar amb la sol·licitud  
1. Documentació a presentar per l'entitat sol·licitant.  
En el cas de societats civils sense personalitat jurídica i comunitats de béns, s'hauran de consignar expressament, tant en la sol·licitud com en la resolució de concessió, els compromisos d'execució assumits per cada membre de l'agrupació, i també l'import de subvenció a aplicar per cada un d'aquests, que tindran igualment la consideració de beneficiaris. En tot cas, s'haurà de nomenar un representant o apoderat únic de l'agrupació, amb poders suficients per a complir les obligacions que, com a beneficiari, corresponen a l'agrupació. No podrà dissoldre's l'agrupació fins que haja transcorregut el termini de prescripció establit en els articles 39 i 65 de la LGS.  
  
La documentació especificada en l'apartat següent serà aportarà per cada un dels membres que es comprometa a efectuar la totalitat o part de les activitats en nom i per compte del primer.  
2. A la sol·licitud s'adjuntarà en tot cas la següent documentació, que podrà aportar-se per mitjans telemàtics, sense perjudici que puga requerir-se en determinades circumstàncies l'exhibició dels documents originals per a la seua confrontació:  
a) Autorització expressa al SERVEF perquè comprove les dades d'identitat del sol·licitant o, en cas de tractar-se d'una persona jurídica, del seu representant, de conformitat amb el Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana. No obstant això, si de la comprovació efectuada resulta alguna discordança amb les dades facilitades pel mateix interessat, l'òrgan instructor estarà facultat per a realitzar les actuacions procedents per a aclarir-la. Si el sol·licitant no presta el seu consentiment, haurà d'aportar una fotocòpia del document nacional d'identitat.  
Quan es tracte d'una persona jurídica s'haurà d'aportar, a més, documentació acreditativa i identificativa d'aquesta consistent en una fotocòpia de l'escriptura de constitució/estatuts actualitzada i acreditació de la inscripció en el Registre Mercantil o registre corresponent, i també de la targeta d'identificació fiscal i, si és el cas, poders de representació. En el cas que aquesta haja sigut aportada anteriorment i no haja patit cap variació, n'hi haurà prou amb el certificat o la declaració responsable del representant legal de l'entitat acreditatiu que no s'ha produït cap canvi en la documentació identificativa de l'entitat i de la vigència del nomenament del president o de qui tinga la representació en data de presentació de la sol·licitud.  
  
b) Declaració responsable de no trobar-se en cap dels supòsits de l'article 13.2 i 3, de la LGS, segons el model normalitzat, i també de no ser deutor per resolució de procedència de reintegrament.  
c) Declaració responsable del compliment de la normativa sobre integració laboral de persones amb discapacitat o, si és el cas, l'exempció d'aquesta obligació, segons el que estableix el Decret 279/2004, de 17 de desembre, del Consell.  
d) Document acreditatiu de l'últim abonament de l'impost d'Activitats Econòmiques (IAE) o declaració responsable de la seua exempció o no subjecció, amb indicació de l'epígraf o epígrafs en què estiga donat d'alta.  
e) D'acord amb el que estableix l'article 22.4 del RLGS, la presentació de la sol·licitud de subvenció comportarà l'autorització del sol·licitant perquè l'òrgan concedent obtinga de forma directa l'acreditació de les circumstàncies establertes en els articles 18 i 19 de l'esmentat reglament a través de certificats telemàtics, i en aquest cas el sol·licitant no haurà d'aportar la corresponent certificació.  
No obstant això, el sol·licitant podrà denegar expressament aquesta autorització, i haurà d'aportar llavors les certificacions que a continuació s'indiquen, i que tindran un període de validesa de sis mesos a comptar des de la data de la seua expedició d'acord amb el que estableix l'article 23.3 de l'esmentat reglament:  
- De l'Agència Estatal d'Administració Tributària, el certificat que acredite que el sol·licitant es troba al corrent de les seues obligacions tributàries.  
- De la Tresoreria General de la Seguretat Social el certificat acreditatiu que el sol·licitant es troba al corrent en el compliment de les seues obligacions.  
- De les direccions territorials de la conselleria competent en matèria d'hisenda, el certificat acreditatiu de què el sol·licitant no té deutes de naturalesa tributària amb la Generalitat.  
3. Informació que s'ha d'adjuntar a la sol·licitud.  
a) Dades de domiciliació bancària segons model normalitzat i document acreditatiu de la titularitat del compte bancari.  
b) En el cas d'optar per la modalitat establida en l'apartat quart 4) d'aquesta resolució, s'haurà d'aportar acreditació/compromís que amb la realització d'aquesta, tot l'alumnat que supere amb èxit els mòduls oferits completarà el certificat de professionalitat corresponent.  
  
c) Projecte de les accions formatives sol·licitades segons el model normalitzat.  
d) En el cas d'empreses i associacions empresarials acollides a la modalitat formació a mida de les empreses, hauran d'aportar, a més:  
  
- Declaració en model normalitzat de les ajudes de minimis rebudes als efectes de comprovació del compliment dels límits establits pel Reglament (UE) 1407/2013, de la Comissió, de 18 de desembre de 2013.  
- En el cas que se subcontracte l'execució de l'acció subvencionada amb un centre o entitat de formació:  
- Acord subscrit a este efecte per l'entitat sol·licitant amb l'entitat que impartirà la formació.  
- Declaració responsable, segons model normalitzat, de no estar incursos en cap de les prohibicions de subcontractació establides en l'article 29.7 de la LGS.  
- Justificació de manera raonada que l'elecció de l'entitat proveïdora respon a criteris d'eficàcia i economia, tenint en compte el projecte a realitzar i l'àmbit en què aquest es desenvolupa.  
4. Amb caràcter voluntari, podrà aportar-se així mateix la documentació acreditativa de:  
a) La implantació d'un sistema de gestió de la qualitat ISO, EFQM o d'altres, que s'especifiquen en l'annex I de la present convocatòria, tots en vigor.  
b) L'Experiència en la impartició de formació d'oferta en les dues últimes convocatòries publicades pel SEPE, aportant les corresponents resolucions de concessió.  
c) El grau d'inserció o de contractació aconseguit i acreditat com cal, si és el cas, d'acord amb el que s'estableix en l'annex I.  
d) Compromís voluntari d'inserció en model normalitzat.  
e) Declaració responsable del nombre de persones en alta durant un període igual o superior a 9 mesos, en la plantilla de l'entitat sol·licitant en l'exercici pressupostari anterior al que finança la present convocatòria (en cap cas es prendran en consideració els contractes subvencionats a través dels programes mixts d'ocupació-formació) i acreditació documental de les persones incloses en la plantilla, durant el mateix període, que complisquen alguna de les condicions següents:  
  
- Persones amb diversitat funcional reconeguda amb un grau igual o superior al 33 % (discapacitat física, psíquica o sensorial), persones afectades amb trastorn mental greu o molt greu. Aquestes circumstàncies, les acreditaran els òrgans corresponents de les comunitats autònomes als quals hagueren sigut transferides les funcions en matèria de qualificació de grau de discapacitat i minusvalidesa i les direccions provincials de l'Institut de Migracions i Serveis Socials a Ceuta i Melilla, en l'àmbit territorial de les quals residisquen habitualment els interessats.  
- Persones en situació o risc d'exclusió social, s'acreditarà mitjançant el certificat emés pels serveis socials competents.  
- Dones víctimes de violència de gènere, situació que s'acreditarà per qualsevol dels mitjans establits en l'article 9 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana.  
f) Acreditació documental que en l'escriptura de constitució o en els estatuts de l'entitat figura com a objectiu d'aquesta treballar a favor de la igualtat d'homes i dones. En el cas que l'entitat no dispose d'escriptura de constitució o estatuts presentarà una declaració responsable a aquests efectes. Les entitats subjectes al règim de funció pública en matèria de personal compleixen aquest requisit per prescripció legal, i doncs no serà necessària la presentació de la declaració responsable.  
  
g) Acreditació documental de disposar l'entitat sol·licitant d'un certificat o distintiu empresarial en matèria d'igualtat o com a entitat col·laboradora en Igualtat d'Oportunitats entre homes i dones, o qualsevol altre d'anàleg de caràcter oficial.  
  
Seté. Projecte formatiu  
El projecte d'acció formativa, que es presentarà en suport de paper i USB, segons el model normalitzat, arreplegarà, per aquest ordre, els aspectes següents:  
a) Dades generals de l'acció formativa:  
- Codi, nom de l'especialitat i el numeral corresponent, d'acord amb el que estableixen els annexos d'aquesta resolució.  
- Adreça completa del lloc d'impartició, que haurà de coincidir amb el domicili inscrit o acreditat, número de cens i identificació de l'aula inscrita o acreditada on es projecta impartir l'acció formativa.  
  
- Priorització de les accions.  
- Nombre de participants:  
1. Modalitats de formació per a la inserció i modular transversal: entre 10 i el nombre respecte del qual s'haja inscrit o acreditat l'entitat.  
  
2. Modalitat col·lectius: entre 6 i 10.  
- Modalitat formació a mida de les empreses a proposta de l'entitat, amb el límit del nombre d'alumnes que figuren en l'acreditació o inscripció de l'aula on estiga previst impartir l'acció formativa.  
  
- Nombre d'hores;  
En el cas de la formació a mida de les empreses, s'aportarà en cas de sol·licitar-se una especialitat que no estiga d'alta en el fitxer d'especialitats a la data de la sol·licitud, el programa formatiu per a l'alta de la nova especialitat formativa dissenyada conjuntament amb el SERVEF, i també un informe motivat de la necessitat d'aquesta, segons el model de l'annex IV de la Resolució de 12 de març de 2010, SEPE, per la qual s'estableix el procediment per a la inclusió de noves especialitats en el fitxer d'especialitats formatives (BOE 24.03.2010).  
  
Es farà constar si l'ha d'executar directament el beneficiari o serà subcontractada amb un centre acreditat o inscrit i s'indicarà l'adreça completa del lloc d'impartició que en el cas de formació inclosa en Fitxer d'Especialitats Formatives del SEPE, coincidirà amb el domicili inscrit o acreditat, s'indicarà el número de cens i identificació de l'aula on es projecta impartir l'acció formativa. Quan es tracte de formació no inclosa en l'esmentat fitxer, s'aportarà la documentació identificativa del lloc d'impartició (plans, certificat de compliment de condicions higièniques, de seguretat, etc.), una declaració responsable que les instal·lacions en què s'ha d'impartir l'acció formativa són adequades per a la seua impartició i de tindre a la seua disposició, a l'inici de l'acció formativa, les dotacions necessàries per al seu desenvolupament. En tot cas, les instal·lacions hauran de complir les condicions higièniques, acústiques, d'habitabilitat i seguretat, exigides per la legislació vigent.  
  
b) Compromís d'inserció: S'especificarà el percentatge d'inserció que s'assumeix voluntàriament. Per a la modalitat formació a mida de les empreses el compromís de contractació assumit en les condicions previstes anteriorment.  
c) En la modalitat formació per a la inserció, a més de l'especialitat principal, en el cas que aquesta s'impartisca completa o, encara que s'impartisca parcialment (supòsit del punt quart 4), si la seua duració és de com a mínim 250 hores, s'impartirà l'especialitat «FCOO03» (inserció laboral, sensibilització mediambiental i en igualtat de gènere), que tindrà una duració de 10 hores, i s'impartirà per personal docent que impartisca algun dels mòduls propis de l'especialitat principal. En els mateixos casos s'incorporarà l'especialitat FCOO04, «Foment i promoció del treball autònom», amb una duració de 30 hores, excepte en el cas de l'especialitat ADGD0210, «Creació i gestió de microempreses», numeral 2633.  
En la modalitat formació modular transversal no s'impartirà formació complementària.  
En la modalitat formació a la mida de les empreses s'impartirà l'especialitat FCOO03 per personal docent que impartisca algun dels mòduls propis de l'especialitat principal.  
En la modalitat col·lectius a més de l'especialitat principal, en el cas que aquesta s'impartisca completa o, encara que s'impartisca parcialment (supòsit del punt quart 4), si la seua duració és de com a mínim 250 hores, s'impartirà l'especialitat «FCOO03« (inserció laboral, sensibilització mediambiental i en igualtat de gènere), que tindrà una duració de 10 hores, i s'impartirà per personal docent que impartisca algun dels mòduls propis de l'especialitat principal. En tot cas, es podran impartir fins a 3 especialitats complementàries més, sempre que la suma d'aquestes no supere el nombre d'hores de l'especialitat principal, i l'entitat, si és el cas, estiga inscrita o acreditada en aquestes.  
  
d) Quan l'especialitat principal de l'acció formativa siga de certificat de professionalitat incloent en l'itinerari formatiu el mòdul de PPNL/FCT, s'haurà d'incloure el nom del centre o dels centres de treball, empresa o empreses on es preveja la seua realització, amb expressió de la seua activitat principal, sense perjudici que posteriorment s'hi incorporen noves empreses.  
e) Indicació expressa que el professorat compleix el perfil i els requisits prevists en el corresponent certificat de professionalitat, i també els específics referits a formadors i tutors-formadors prevists en l'Ordre ESS/1897/2013, de 10 d'octubre, per la qual es desenvolupa el Reial decret 34/2008, de 18 de gener. Quan es tracte de formació no vinculada a certificats de professionalitat, manifestació expressa que el personal docent proposat compleix els requisits mínims exigits pel Programa Formatiu de l'especialitat respecte del nivell acadèmic o titulació, experiència professional, si és el cas, i a més posseeix una formació metodològica de 100 hores com a mínim. L'Administració podrà sol·licitar tota la documentació acreditativa d'aquest perfil que estime convenient.  
f) Desglossament del pressupost necessari per a dur a terme l'acció formativa.  
g) Si és el cas, entitats o organismes que col·laboren en el finançament de l'acció.  
h) Proposta organitzativa.  
i) En la modalitat col·lectius s'acreditarà que el personal docent i els equips de suport són adequats a les necessitats del col·lectiu a què es dirigeix la formació. Respecte d'això, hauran de comptar com a mínim amb el següent personal:  
- Almenys una persona amb titulació universitària en Psicologia, Pedagogia o Psicopedagogia, Ciències de l'Educació; titulació universitària en Educació Social, Treball Social o Magisteri; o el títol de tècnic superior en Integració Social, que assumirà les tasques de coordinació del curs.  
- Una persona experta en l'especialitat de Formació per a l'Ocupació, preferentment amb coneixements polivalents teoricopràctics. Els coneixements hauran d'acreditar-se mitjançant documentació de l'experiència en les especialitats sol·licitades. Quan es tracte de formació certificable hauran de complir els requisits de titulació prevists en el Reial decret 34/2008, de 18 de gener, i també els específics del corresponent certificat, si és el cas.  
- Es podrà comptar així mateix amb altres perfils professionals en funció de les característiques del col·lectiu destinatari, i es farà constar la seua titulació, funcions i objectius en el projecte.  
En el termini de 15 dies des de l'inici de l'acció formativa, l'entitat haurà d'incorporar itineraris individualitzats d'inserció que implicaran una anàlisi de les necessitats i característiques de cada participant.  
  
  
Huité. Termini de resolució, notificació i recursos.  
1. La instrucció del procediment correspondrà a les direccions territorials competents en matèria de formació per a l'ocupació  
2. Amb caràcter general, les ajudes es concediran en règim de concurrència competitiva, en els termes establits en el títol I de la LGS.  
  
En el cas de la modalitat formació a mida de les empreses, seran concedides de forma directa als sol·licitants que complisquen els requisits establits, segons l'ordre d'entrada de la sol·licitud en el registre de l'òrgan competent per a la seua tramitació, des que l'expedient estiga complet, mentres existisca crèdit adequat i suficient per a atendre la corresponent sol·licitud, de conformitat amb l'article 23.3 del Reial decret 395/2007, de 23 de març.  
La direcció general competent en matèria de formació professional per a l'ocupació dictarà la resolució procedent per delegació de la Direcció General del SERVEF  
El termini per a resoldre i notificar la resolució serà de sis mesos a comptar des de l'endemà de la finalització del termini de presentació de sol·licituds. Una vega haja transcorregut aquest termini sense que s'haja dictat i notificat resolució expressa, la sol·licitud s'entendrà desestimada per silenci administratiu.  
3. En la modalitat formació per a la inserció i en la modalitat formació modular transversal, els expedients es resoldran per ordre de major a menor puntuació dins de cada una de les següents fases, fins a esgotar el crèdit disponible:  
- Fase 1a. Prioritària comarcal. Sol·licituds d'especialitats considerades com a accions prioritàries o vinculades a àrees, així mateix, considerades prioritàries, de conformitat amb el que estableixen els annexos II i III respectivament, de la present convocatòria, per a una comarca concreta.  
- Fase 2a. Prioritària limítrofa comarcal. Sol·licituds d'especialitats considerades com a accions prioritàries o vinculades a àrees, així mateix, considerades prioritàries, de conformitat amb el que estableixen els annexos II i III respectivament, de la present convocatòria, per a les comarques limítrofes de la mateixa província, que no s'hagueren concedit en la fase anterior.  
- Fase 3a. Prioritària provincial. Sol·licituds d'especialitats considerades com a accions prioritàries o vinculades a àrees, així mateix, considerades prioritàries de conformitat amb el que estableixen els annexos II i III respectivament, de la present convocatòria per a una província.  
  
- Fase 4a. No prioritària comarcal. Sol·licituds d'especialitats no considerades prioritàries en l'annex II de la present convocatòria, per a una comarca concreta.  
- Fase 5a. No prioritària limítrofa comarcal. Sol·licituds d'especialitats no considerades prioritàries en l'annex II de la present convocatòria per a les comarques limítrofes de la mateixa província, que no s'hagueren concedit en la fase anterior.  
- Fase 6a. No prioritària provincial. Sol·licituds d'especialitats no considerades prioritàries, de conformitat amb el que s'estableix en l'annex II de la present convocatòria, per a una província.  
Als efectes del que estableix aquest punt, en l'annex IV s'arreplega la relació de comarques que es consideraran limítrofes per a la resolució de les fases 2a i 5a en les modalitats de formació per a la inserció i modular transversal.  
Es resoldran en primer lloc les sol·licituds acollides a la modalitat prevista en el punt quart 4 per a aquesta modalitat i posteriorment les que se sol·liciten completes.  
4. En la modalitat col·lectius, els expedients es resoldran per ordre de major a menor puntuació fins a esgotar el crèdit disponible.  
Així mateix es resoldran en primer lloc les sol·licituds acollides a la modalitat prevista en el punt quart 4 per a aquesta modalitat i posteriorment les que se sol·liciten completes.  
5. En la modalitat formació a mida, els expedients es resoldran a mesura que es complete la documentació i es comprove el compliment de les condicions previstes en aquesta resolució, fins a esgotar el crèdit disponible.  
6. En cas de renúncia d'alguna de les entitats beneficiàries el crèdit pressupostari no aplicat podrà concedir-se, sense necessitat de cap convocatòria nova, a les sol·licituds d'entitats sol·licitants següents a aquella, per ordre de la puntuació obtinguda en la fase de concessió corresponent, si és el cas; en la modalitat de col·lectius per ordre de la puntuació obtinguda en la corresponent província, sempre que no conste que hagen renunciat a alguna subvenció concedida en la present convocatòria amb anterioritat a la data d'una nova proposta de concessió en què estiga novament inclosa. Per a la modalitat formació a mida de les empreses es concedirà al següent expedient que haguera completat la documentació i complit la resta de requisits prevists en aquesta resolució i no haguera sigut proposat per no existir crèdit per a la seua concessió. Únicament es proposarà la concessió a entitats que hagen renunciat a alguna subvenció concedida en la present convocatòria en el cas que no existisquen altres sol·licituds valorades positivament per al numeral renunciat i la concessió es realitzarà en fase provincial o, si és el cas, en la fase addicional prevista en la disposició final primera de l'Ordre per la qual s'aproven les bases reguladores.  
  
7. Les resolucions recollides en aquest punt esgoten la via administrativa i contra aquestes podrà interposar-se un recurs un potestatiu de reposició davant d'aquest mateix òrgan en el termini d'un mes a partir de l'endemà de la notificació de la resolució, d'acord amb el que estableix la normativa vigent en matèria de Procediment Administratiu Comú de les Administracions Públiques o bé, en el termini de dos mesos, un recurs contenciós administratiu davant el jutjat contenciós administratiu, de conformitat amb el que estableixen l'article 8, apartat 3, i també l'article 46, apartat 1, ambdós de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que s'estime pertinent.  
  
Nové. Mitjà de notificació o publicació dels tràmits a emplenar en el procediment  
1. Les notificacions es practicaran a través de la seu electrònica de la Generalitat (https://sede.gva.es), per a la qual cosa el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques) o bé amb el certificat reconegut per a ciutadans (persona física). Amb aquest fi es remetrà un avís a l'adreça de correu electrònic que figure en l'expedient, on s'informarà de la posada a disposició d'una notificació en l'esmentada seu electrònica. La falta de pràctica de l'avís no impedirà que la notificació siga considerada plenament vàlida.  
Si per raons tècniques o de qualsevol altra índole la notificació electrònica no és possible, es practicarà mitjançant correu certificat.  
2. En el cas que la sol·licitud presentada no complisca els requisits exigits o la documentació aportada continga errors o siga insuficient, l'òrgan instructor requerirà a l'entitat sol·licitant perquè, en el termini de 10 dies hàbils, esmene la falta o aporte els documents preceptius, amb la indicació que, en cas de no fer-ho, es considerarà que ha desistit de la seua petició, tot amb una resolució prèvia, que haurà de ser dictada d'acord amb el que estableix la normativa vigent en matèria de procediment administratiu comú de les administracions públiques.  
3. Quan en qualsevol moment es considere que algun dels actes dels interessats no compleix els requisits necessaris, l'Administració ho posarà en el seu coneixement, i es concedirà un termini de 10 dies per a l'esmena d'aquest fet.  
Als interessats que no atenguen el requeriment se'ls podrà declarar decaiguts en el seu dret al tràmit corresponent; no obstant això, s'admetrà l'actuació de l'interessat i produirà els seus efectes legals, si aquesta s'esdevé abans o dins del dia en què es notifique la resolució en què es considere transcorregut el termini.  
  
Desé. Sol·licitud de bestreta i ingrés de romanents  
D'acord amb el que estableix l'article 6.8 de la Llei 30/2015, de 9 de setembre, per la qual es regula el Sistema de formació professional per a l'ocupació en l'àmbit laboral, s'estableixen lliuraments de fons amb caràcter previ a l'inici de l'activitat formativa de fins al 25 % de l'import concedit. Igualment s'estableix el pagament de fins a un 35 % addicional una vegada acreditat l'inici de l'activitat formativa; a aquests efectes es podran formalitzar les sol·licituds en els models normalitzats que es facilitaran per a això, que comprendran les opcions següents:  
  
a) Sol·licitar amb caràcter previ a l'inici de l'activitat formativa la bestreta de fins al 25 % de la subvenció concedida, i en la mateixa sol·licitud, la bestreta de fins al 35 % addicional, amb caràcter condicionat a l'acreditació de l'inici de l'activitat formativa.  
b) Sol·licitar amb caràcter previ a l'inici de l'activitat formativa la bestreta de fins al 25 % de la subvenció concedida i si és el cas, amb caràcter addicional a l'anterior sol·licitud, presentar una nova sol·licitud en el termini d'un mes a partir de l'inici de l'activitat formativa de fins al 35 % de la subvenció concedida.  
Llevat que l'entitat beneficiària estiga exempta d'aquesta obligació, s'haurà de presentar un aval bancari per un import igual a la quantitat a anticipar. L'entitat beneficiària haurà de depositar la garantia en la corresponent direcció territorial de la conselleria competent en matèria d'hisenda. Una vegada obtinguda la carta de pagament acreditativa del depòsit, haurà de ser presentada per l'entitat beneficiària en la corresponent direcció territorial competent en matèria de formació professional per a l'ocupació com a requisit previ i indispensable per al pagament anticipat.  
De conformitat amb allò que disposa l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana, quan l'entitat beneficiària de la subvenció siga una entitat local, com a requisit previ al pagament, haurà d'acreditar-se que s'està al corrent en el compliment de l'obligació de rendició de comptes anuals davant de la Sindicatura de Comptes.  
Dins del termini de justificació establert en les bases reguladores, l'entitat haurà de fer l'ingrés dels romanents no aplicats en el compte número ES77-3521-5676-11-2533973627, del BSCH (Banco Santander Central Hispano) a favor del SERVEF, i acreditar-ho tot davant del mateix òrgan identificant el número d'expedient.  
  
Onzé. Termini de presentació de l'ajudes a l'alumnat  
D'acord amb el que estableix l'article 29 de les bases reguladores, els alumnes que complisquen els requisits establits en els articles 27 i 28 d'aquestes, podran presentar les sol·licituds en imprés normalitzat juntament amb la documentació també indicada en l'esmentat article 29, davant de la direcció territorial competent en matèria de formació per a l'ocupació amb caràcter preferent, sense perjudici de poder fer-ho en qualsevol altra forma prevista en la legislació vigent en matèria de procediment administratiu comú i d'acord amb les condicions següents:  
Per a l'alumnat desocupat d'accions formatives desenvolupades a l'empara de la present convocatòria, la data prevista de finalització de la qual, d'acord amb la documentació d'inici de curs que ha de presentar l'entitat, siga anterior a l'1 de novembre de 2017, les sol·licituds es presentaran en el termini d'un mes a comptar des de la data d'incorporació d'aquest a l'acció formativa.  
Si el dret a l'ajuda pot generar-se amb posterioritat, com a conseqüència de la realització del mòdul de PPNL/FCT, el termini d'un mes es comptarà des de la data d'incorporació de l'alumnat a aquest.  
  
Per a l'alumnat desocupat d'accions formatives desenvolupades a l'empara de la convocatòria corresponent a l'exercici 2016, la data prevista de finalització d'acord del qual amb la documentació d'inici de curs presentada per l'entitat siga posterior al 31 d'octubre d'aquest exercici o el dret de la qual a l'ajuda poguera generar-se després d'aquesta data com a conseqüència de la realització del mòdul de PPNL/FCT o PNL, les sol·licituds es presentaran en el termini d'un mes a comptar des de l'endemà de la publicació d'aquesta resolució en el DOGV o des del dia que es produïsca la incorporació de l'alumnat al curs o a l'esmentat mòdul de PPNL/FCT, si és posterior.  
Segons el que estableix la disposició addicional quarta de l'ordre per la qual s'aproven les bases reguladores, les disposicions que s'estableixen en la mateixa ordre, en relació amb les ajudes a l'alumnat, i també les realitzades en la present convocatòria, seran aplicables a l'alumnat assistent a les accions formatives en matèria de formació professional per a l'ocupació que s'impartisquen en els centres propis de formació i els centres integrats públics de Formació Professional de la Generalitat.  
La Instrucció del procediment correspondrà a les direccions territorials competents en matèria de formació per a l'ocupació.  
Les ajudes seran concedides de forma directa a tots els sol·licitants que complisquen els requisits establits, mentres existisca crèdit adequat i suficient per a atendre la sol·licitud corresponent, de conformitat amb l'article 25.5 del Reial decret 395/2007, de 23 de març. En el cas que el crèdit s'esgote, es procedirà a habilitar el crèdit necessari per a atendre els drets generats per l'alumnat.  
D'acord amb el que estableix l'article 30 de la mateixa Ordre, la direcció general competent en matèria de formació per a l'ocupació, per delegació de la Direcció General del SERVEF, dictarà la resolució procedent en el termini de 3 mesos a comptar des de la finalització del termini de presentació de sol·licituds. Si transcorre el termini sense que s'haja dictat i notificat cap resolució expressa, s'entendrà desestimada la pretensió per silenci administratiu, sense perjudici que subsistisca l'obligació legal de dictar una resolució sobre la petició formulada.  
Les resolucions de les ajudes a l'alumnat recollides en aquest punt concret esgoten la via administrativa i contra aquestes podrà interposar-se un recurs potestatiu de reposició davant d'aquest mateix òrgan en el termini d'un mes a partir de l'endemà de la notificació de la resolució, d'acord amb el que estableix la normativa vigent en matèria de procediment administratiu comú de les administracions públiques, o bé en el termini de dos mesos un recurs contenciós administratiu davant del jutjat contenciós administratiu, de conformitat amb el que estableixen l'article 8, apartat 3, i també l'article 46, apartat 1, tots dos de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que s'estime pertinent.  
  
Dotzé. Termini d'inici i finalització de les accions formatives  
D'acord amb el que estableix l'ordre per la qual s'aproven les bases reguladores, els cursos hauran d'iniciar-se en el termini de dos mesos des de la notificació de la resolució de concessió i en tot cas abans del 31 de desembre de 2017, i finalitzar abans del 30 de juny de 2018.  
  
Tretzé. Entrada en vigor  
La present Resolució entrarà en vigor l'endemà de la seua publicació en el Diari Oficial de la Generalitat Valenciana.  
  
Contra la present resolució, que esgota la via administrativa, podrà interposar-se un recurs potestatiu de reposició davant d'aquest mateix òrgan en el termini d'un mes a partir de l'endemà de la notificació de la present resolució, d'acord amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé en el termini de dos mesos un recurs contenciós administratiu davant el jutjat contenciós administratiu, de conformitat amb el que estableixen l'article 8 apartat 3, i també l'article 46 apartat 1, tots dos de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que s'estime pertinent.  
  
  
València, 30 de desembre de 2016.- El director general del Servei Valencià d'Ocupació i Formació: Enric Nomdedéu i Biosca.  
  
  
  
ANNEX I  
Condicions objectives d'atorgament de la subvenció  
  
En tot cas, es prendran en consideració les condicions que l'entitat complisca a la data de finalització del termini de presentació de sol·licituds, que hauran de mantindre's com a mínim durant tot el període d'execució.  
L'òrgan col·legiat valorarà per a les modalitats regulades en aquesta convocatòria:  
A) Adequació de l'oferta formativa a les accions /àrees prioritàries.  
AO) Adequació de l'oferta formativa.  
1) Per a la modalitat formació per a la inserció i formació modular transversal.  
Aquest criteri s'integra per l'adequació de les sol·licituds a les accions/àrees prioritàries determinades en els annexos II i III, mitjançant el seguiment de l'ordre de fases previst en la present convocatòria.  
  
2) Per a la modalitat col·lectius.  
Aquest criteri s'integra per l'adequació a formació conduent a l'obtenció d'un certificat de professionalitat  
. Si l'especialitat sol·licitada és un certificat de professionalitat: 20 punts  
. Si l'especialitat sol·licitada no és un certificat de professionalitat: 0 punts  
B) En relació amb la capacitat acreditada pel centre o entitat sol·licitant per a desenvolupar la formació, es tindran en compte els aspectes següents:  
BE Baremació EFO.  
S'atorgarà un màxim de 15 punts pel resultat de les enquestes EFO, tenint en compte les dades d'accions formatives subvencionades a l'entitat en convocatòries adreçades prioritàriament a persones desocupades del Programa de formació professional per a l'ocupació dels exercicis de 2014 i 2015 del SERVEF. Es puntuarà a les entitats en funció de la mitjana aritmètica resultant dels valors obtinguts en les enquestes EFO, corresponents a les dades disponibles de les accions formatives desenvolupades per l'entitat, segons la fórmula següent:  
  
Puntuació EFO x 3,75  
En el cas que l'entitat no haja realitzat durant els mencionats exercicis cap acció formativa o no es dispose de les dades se li atorgarà una puntuació absoluta de 12,82 punts, corresponent a la mitjana aritmètica obtinguda per les entitats en l'exercici 2015 en les enquestes EFO.  
  
L'obtenció d'una puntuació absoluta inferior a 7,5 punts en aquest apartat determinarà la denegació de l'acció formativa sol·licitada.  
BT Baremació EFOTEC.  
Es puntuarà a les entitats en funció de l'avaluació resultant dels qüestionaris EFOTEC, seguint els mateixos criteris i la puntuació establida per a la baremació EFO. No obstant això, en el cas que l'entitat no haja realitzat durant els mencionats exercicis cap acció formativa o no se'n dispose de les dades, se li atorgarà una puntuació absoluta de 12,82 punts, corresponent a la mitjana aritmètica obtinguda per les entitats en l'exercici 2015 en les enquestes EFOTEC.  
  
L'obtenció d'una puntuació absoluta inferior a 7,5 punts en aquest apartat determinarà la denegació de l'acció formativa sol·licitada.  
NQ Normes de qualitat.  
Es valoraran en aquest apartat els certificats que acrediten la gestió de la qualitat en el desenvolupament de la formació i el tractament de dades, amb la puntuació següent:  
- Per acreditar estar en possessió d'un certificat de qualitat en vigor, WBF6029 o EFQM (certificat d'Excel·lència Europea 200 + o superior), l'abast del qual incloga l'activitat en matèria de formació professional per a l'ocupació: 8 punts.  
- Per acreditar estar en possessió de Certificat SGSI de seguretat de la informació (ISO 27601): 2 punts.  
Els punts màxims assignats per cada un dels apartats anteriors seran acumulatius fins al màxim de 10 punts.  
EC Experiència Centre  
En aquest apartat es valorarà l'experiència del centre en l'exercici d'activitats relacionades amb la formació i l'ocupació, fins a un màxim de 5 punts. S'atorgaran 25 punts per cada una d'aquestes, en cas contrari, es puntuarà amb 0 punts:  
- Acredita experiència en la impartició de formació d'oferta en qualsevol de les dues últimes convocatòries publicades pel SEPE, i aporta la corresponents resolucions de concessió.  
- Acredita experiència en la impartició de formació d'oferta, no finançada amb fons públics, autoritzada per la direcció general competent en matèria de formació professional per a l'ocupació, en qualsevol dels dos exercicis anteriors a aquesta convocatòria.  
GE Grau d'execució:  
S'atorgaran inicialment un màxim de 10 punts a totes les entitats que concórreguen a la present convocatòria. Aquesta puntuació inicial es reduirà d'acord amb el que estableixen els següents apartats, referits a subvencions concedides amb càrrec a la convocatòria immediatament anterior a l'exercici que finança la present convocatòria:  
1. Aquesta puntuació es reduirà en 2 punts per cada actuació en què s'haguera presentat la renúncia a l'execució de la subvenció concedida des de la data de notificació de la resolució de concessió i amb anterioritat al termini de 10 dies hàbils.  
2. Aquesta puntuació es reduirà en 4 punts per cada actuació en què s'haguera presentat la renúncia a l'execució de la subvenció concedida en un termini posterior al de 10 dies hàbils des de la data de notificació de la resolució de concessió.  
3. Es reduirà en 5 punts quan l'actuació no s'haguera iniciat a data 31 de desembre de de l'exercici anterior a la present convocatòria i tampoc s'haguera presentat renúncia a l'execució de la subvenció concedida.  
4. Es reduirà així mateix en 5 punts per cada actuació iniciada en termini, en la qual no es detecte continuïtat en l'execució al mes d'haver-se iniciat.  
La puntuació final no podrà ser menor de 0 punts.  
Els apartats 1, 2 i 3 no s'aplicaran a aquelles entitats a les quals s'haguera notificat la resolució de concessió en data posterior al 30 de novembre de 2016.  
C) En relació amb la valoració tècnica de les accions formatives sol·licitades, es tindran en compte els aspectes següents:  
GI Grau d'inserció o contractació.  
La seua puntuació es determinarà a través de la inserció o contractació laboral derivada de les gestions realitzades per l'entitat mesurada sobre l'alumnat finalitzat en cada una de les accions formatives subvencionades a l'entitat en convocatòries adreçades prioritàriament a persones desocupades del programa de formació professional per a l'ocupació dels exercicis de 2014 i 2015, amb caràcter proporcional amb un màxim de 25 punts.  
Per a això, les entitats hauran d'aportar voluntàriament dades sobre inserció de l'alumnat que haja finalitzat accions formatives dels exercicis referits en el paràgraf anterior adjuntant a les sol·licituds d'ajuda per a l'exercici actual les còpies de contractes laborals realitzats després de la finalització del curs. En aquells cursos en què existira un compromís voluntari d'inserció assumit per l'entitat i també en la modalitat formació a mida de les empreses, es valorarà, si és el cas, l'alumnat inserit o contractat, respectivament, que supere el percentatge del compromís assumit per l'entitat en cada cas.  
Els contractes, per a acreditar la inserció, hauran de ser a jornada completa setmanal i de duració igual o superior a tres mesos o període de treball real equivalent en el cas de contractacions a temps parcial, independentment de l'activitat de què es tracte.  
Aquest criteri es valorarà considerant el percentatge de l'alumnat inserit o contractat, segons siga procedent, sobre el finalitzat en totes les accions formatives impartides per l'entitat durant els exercicis esmentats anteriorment, en la respectiva província.  
S'obtindrà amb la fórmula següent:  
  
Total alumnat inserit o contractat per l'entitat sense compromís assumit. x 25  
Total alumnat finalitzat per l'entitat - Total alumnat amb compromís assumit i complit)   
  
  
CI Compromís voluntari d'inserció.  
Es valorarà el compromís voluntari d'inserció assumit en aquesta convocatòria. Es puntuarà de manera proporcional fins a 20 punts en el cas que el compromís abast la inserció de la totalitat de l'alumnat del curs. Si no hi ha compromís, es puntuarà amb 0 punts  
S'obtindrà amb la fórmula següent:  
  
Nombre d'alumnat participant sobre el qual es presenta compromís d'inserció X 20  
Nombre d'alumnat participant en el curs   
  
  
IC Incompliment compromís voluntari d'inserció.  
L'incompliment d'aquest compromís en cada especialitat executada en la convocatòria de l'exercici 2015, es puntuarà negativament en aqueixa mateixa especialitat de manera proporcional al grau d'incompliment fins al límit dels punts obtinguts, aplicant la fórmula següent:  
  
Punts obtinguts per CI x percentatge d'incompliment  
  
D) Aplicació de mesures de responsabilitat social.  
S'acreditaran d'acord amb el que estableix el resolc Sisé 4 e) f) i g) respectivament.  
IS. Inclusió social.  
Es valorarà amb un màxim de 5 punts un percentatge igual o superior al 20 % de persones amb diversitat funcional (1), persones afectades amb trastorn mental greu o molt greu, persones en situació o risc d'exclusió social i dones víctimes de violència de gènere, incloses en les plantilles de les entitats sol·licitants, els percentatges inferiors al 20 % es valoraran proporcionalment d'acord amb la fórmula següent:  
  
  
Nombre de persones pertanyents als citats col·lectius incloses en la plantilla durant un període igual o superior a 9 mesos. x 25  
Nombre de persones en plantilla durant un període igual o superior a 9 mesos.   
  
  
(1) Grau igual o superior al 33 %.  
  
MH. Igualtat entre dones i homes.  
En aquest apartat es valoraran les accions positives que garantisquen i promoguen la igualtat efectiva d'oportunitats entre dones i homes fins a un màxim de 5 punts, d'acord amb la distribució que s'exposa a continuació; en cas contrari, es puntuarà amb 0 punts:  
- En l'escriptura fundacional o en els estatuts de l'entitat figura com a objectiu d'aquesta el fet de treballar a favor de la igualtat d'homes i dones o en el cas que l'entitat no dispose d'escriptura fundacional o estatuts ha aportat declaració responsable a aquests efectes. Les entitats subjectes al règim de funció pública en matèria de personal, compleixen aquest requisit per prescripció legal (0,5 punts).  
- L'entitat acredita disposar de certificat o distintiu empresarial en matèria d'igualtat de gènere de caràcter oficial, emés pel ministeri o la conselleria competent en la matèria (4,5 punts).  
  
Resum de la ponderació objecte de valoració. Modalitat de formació per a la inserció i formació modular transversal Puntuació màxima  
B)   
BE Baremació EFO 15  
BT Baremació EFOTEC 15  
NQ Normes de Qualitat 10  
EC Experiència centre 5  
GE Grau d'execució 10  
C)   
GI Grau d'inserció o contractació 25  
CI Compromís voluntari inserció 20  
D)   
IS. Inclusió social. 5  
MH. Igualtat entre dones i homes. 5  
Valoració total 110  
  
  
Resum de la ponderació objecte de valoració. Col·lectius Puntuació màxima  
A)   
AO Adequació de l'oferta formativa a la formació certificable 20  
B)   
BE Baremació EFO 15  
BT Baremació EFOTEC 15  
NQ Normes de qualitat 10  
EC Experiència centre 5  
GE Grau d'execució 10  
C)   
GI Grau d'inserció o contractació 25  
CI Compromís voluntari inserció 20  
D)   
IS. Inclusió social. 5  
MH. Igualtat entre dones i homes. 5  
Valoració total 130  
  
  
En cas d'empat entre dos o mes projectes, es resoldrà a favor del projecte que haja obtingut major puntuació en els apartats A), B), D) i C) per aquest ordre, i si encara així persisteix l'empat caldrà ajustar-se al número d'ordre de l'expedient.